GiliGold/VAD_KnessetCorpus huggingface dataset:
אמנון כהן: הממשלה החליטה, וממשלה מסוימת אפילו בנתה בית-סוהר על-פי התקן החדש, אבל בשל אילוץ כזה או אחר התקן שונה, במקום 4.5 מטרים לאסיר התקן קטן יותר.
אמנון כהן: לכן הדברים הללו צריכים להיבחן.
אמנון כהן: עלינו לערוך דיון מעמיק בנושא הזה.
אמנון כהן: אני מודה לכם שהחלטתם להתקדם עם הצו שהוגש לפנינו, בינתיים עם אותו תקן, כדי שלא תתחילו עכשיו להיכנס לספירה וזה ייקח עוד חודש-חודשיים עד שהצו יגיע.
אמנון כהן: לכן הסכמתי שתביאו בינתיים את תקן הכליאה שהיה בשנה שעברה.
אמנון כהן: אני מבקש רק, אחרי שנשמע אתכם, שנוכל להקטין את התקן.
אמנון כהן: מר מאיר בינג, תן לנו גם איזה הישג קטן.
אמנון כהן: שלא יקרה שמכיוון שמספר האסירים לא מגיע לאותו מספר – ונשמע כאן את המספר – בסוף נתקין תקן כליאה חדש אבל בפועל לא ישחררו אף אחד כי לא יגיעו לרף הזה.
אמנון כהן: אם יש אנשים שעומדים בתנאים לשחרור מנהלי כזה או אחר, שיכולים להשתחרר, נברך על כך.
אמנון כהן: אני מקווה ששירות בתי-הסוהר שיקם אותם והם לא יחזרו לסורם, שהם שיקימו משפחה ויילכו לעבוד, ובטח משרד האוצר הקצה כסף כדי שייתנו להם הכשרה מקצועית מתאימה, שיתחילו לעבוד בצורה טובה.
אמנון כהן: אני מקווה שזה כך.
אמנון כהן: לכן אם תוכלו לשחרר אנשים בהחלטה מנהלית ניתן לכם את הכלים.
אמנון כהן: בשלב הזה אבקש מנציגי שירות בתי-הסוהר להגיד לנו כמה אנשים יש בבתי-הסוהר, איך התקן נבנה ומה אתם רוצים לעשות בעתיד על מנת לאפשר שטח מחיה רחב יותר לאסירים.
אילת טל: בוקר טוב.
אילת טל: אגיד כמה מילים קודם כול על התקן הנוכחי ואתייחס גם למשהו כללי יותר.
אילת טל: לגבי התקן הנוכחי, בפנייה של השר לביטחון הפנים מדובר על תקן שעומד על 18,163 מקומות כליאה.
אילת טל: זה התקן שעמד בתוקפו עד לסוף חודש מאי השנה.
אילת טל: הזכרנו בדיון הקודם, בשירות בתי-הסוהר נעשית עבודה רחבה מאוד לשיפוץ ולהכנסה של מערכות כיבוי-אש מתקדמות.
אילת טל: אנחנו כל הזמן עושים את הדברים הללו בהיקפים גדולים.
אמנון כהן: טוב שהיה את דוח מבקר המדינה, אז אתם מתחילים לעשות.
אילת טל: אשתדל לא להיעלב.
אילת טל: את הדברים הללו התחלנו לעשות עוד הרבה לפני שהוגש דוח מבקר המדינה.
אמנון כהן: מבקר המדינה הגיש דוח חריף.
אמנון כהן: הייתי אז יושב-ראש הוועדה לענייני ביקורת המדינה והתקיימו דיונים.
אמנון כהן: אני מודה למשרד האוצר שלקח על עצמו לתת את הכסף, בעקבות הדוח, אבל צריך לתת את התקציב השוטף.
אמנון כהן: הטענה לא מופנית אליכם, אלא למשרד האוצר שלא נתן כסף.
אמנון כהן: אתם תמיד רוצים לעשות.
אמנון כהן: עכשיו הוא נתן 8 מיליון שקל לנושא הזה.
בני נוה: לא קיבלנו את הסכום הזה ממשרד האוצר במיוחד.
בני נוה: מתוך התקציב הכולל הקצינו.
אמנון כהן: אבל משרד האוצר אמר שאתם צריכים להתייעל, לכן מתוך התקציב השוטף תקחו את הכסף.
אילת טל: כאשר אנחנו בוחנים את השיקולים הללו אנחנו בוחנים כמה חלופות שמטרתן להיטיב את תנאי הכליאה.
אילת טל: זה מתייחס לדברים שאמר היושב-ראש, וזה מתייחס לדברים שאנחנו מציבים כל אימת שאנחנו מגיעים לדון בתקן הכליאה.
אילת טל: דהיינו, מקומות שאנו סבורים שהם בלתי ראויים – אנו סוגרים אותם; מקומות שאנו סבורים שצריך לשפץ אותם בסדר עדיפות גבוה – אנחנו מכניסים אותם קודם כול לתהליך של שיפוצים; יש מקומות שנשארים כפי שהם אבל אנחנו מקטינים את הצפיפות ומרווחים את המקום, אנחנו קוראים לזה הרווחה.
אילת טל: אם במקום מסוים היו 10 אסירים בתא, עושים איזה שיפוץ כך שבסופו של דבר יהיה מספר שונה של אנשים בתא.
אילת טל: עם כל זה, על אף שאנו באים היום עם תקן כליאה, אני חייבת שוב להתייחס לרציונל שעמד מאחורי תיקון הסעיף הזה בחוק.
אילת טל: כל הורתו של הסעיף הזה היתה בכך שבאותה תקופה אסירים ישנו על הרצפה והצפיפות היתה איומה.
אילת טל: אנו פועלים כל הזמן – יש את התקנות של השר שאושרו במאי אשתקד שנותנות לנו תו תקן מסוים איך צריכים להיראות תנאיי המחיה של אסירים.
אילת טל: אנו שואפים כל הזמן לשם.
אילת טל: התקנות הללו מדברות על מקומות חדשים ועל שיפוץ מקומות קיימים.
אילת טל: זה המגדלור שלנו, לשם אנחנו הולכים וזה שמתווה את הדרך.
אילת טל: אנו פועלים, עם משרד המשפטים, כפי שהבטחנו ליושב-ראש, ויעידו חבריי שיצאו החוצה.
אמנון כהן: השר מטריד אותם.
אמנון כהן: הוא רוצה להקטין את התקן ב-2,000 אסירים ולקבל את האישור.
אילת טל: אגב, קיימנו כבר ישיבות, וקבועות לנו ישיבות נוספות כדי לקדם את החקיקה על תנאיי המחיה.
אילת טל: יש סריה של תהליכים שנקבעו כבר.
אילת טל: היושב-ראש שאל אותנו בדיון הקודם ממש ברחל בתך הקטנה בעניין הזה, אז הנה, אני כבר יכולה להגיד לו שאנחנו פועלים בעניין.
אילת טל: עם כל זה, אני חייבת להזכיר, זה המקור של הסעיף.
אילת טל: אדוני ציין שאנשים נשפטו ומרצים את עונשם.
אילת טל: אבל אסור לנו להתבלבל בין שחרור מנהלי ובין שחרור מוקדם.
אילת טל: שחרור מוקדם אומר:
אילת טל: אמנם האיש הזה נשפט ונגזר דינו, ואנחנו נותנים לבית-המשפט בסך הכול את כבודו, שופט ישב, ראה ראיות, חשב, שקל את העונש והושיב אדם בבית סוהר.
אילת טל: האדם אמור לרצות את כל גזר-הדין.
אילת טל: בא עדיין המחוקק ואומר: בתנאים כאלה ואחרים, כאשר הוא ריצה כך וכך מן העונש, כאשר הוא לא מסוכן לציבור, כאשר הוא הוכיח את עצמו, באופן פרטני מאוד אני בודק את האיש הזה ואומר שייתכן שוועדת השחרורים תעניק לו שליש, או פחות, תלוי אם יש לו תוכנית שיקום כזאת או אחרת.
אילת טל: שחרור מנהלי לא אומר דבר כזה.
אילת טל: שחרור מנהלי אומר דבר אחר לגמרי.
אילת טל: הוא אומר: מה לי אם האיש הזה השתקם, מה לי אם האיש הזה מסוכן לציבור, זה לא מעניין אותי ואני לא יודע.
אילת טל: אני רק יודע שתנאיי הכליאה כל-כך קטסטרופליים ולכן אני משחרר אנשים החוצה על מנת להקטין את הצפיפות.
אילת טל: לכן אני סבורה שצריך לגשת מאוד-מאוד בזהירות ובמשורה לשחרור המנהלי, כי אין לנו כאן שום אספקט של בחינה ממשית של האדם שאותו אנחנו משחררים.
אילת טל: אדם שבית-המשפט בחן אותו היטב ומצא שהוא צריך לרצות מאסר מסוים, בעצם אנחנו נותנים לו לפעמים קיצור עונש של עד 24 שבועות שבהם האדם הזה נמצא בעצם בחוץ.
אמנון כהן: עדיין לא הגענו אל המנוחה ואל הנחלה.
אילת טל: עובדה שגם באנו עם צו.
אמנון כהן: אני מבין שבחנתם, ועדיין יש מקומות בהם מוקצים 2 מטרים לכל אסיר.
אמנון כהן: אני מכיר מקומות שלגביהם אסירים דיברו אתי בטלפון, במקום לדבר עם המשפחה הם ניצלו את הזמן לדבר אתי כדי להביע את הכאב.
אמנון כהן: הם אמרו שהם 10 אנשים בחדר קטן, כאשר לכל אסיר מוקצים 2.2 מטרים.
אמנון כהן: כל עוד לא הצלחנו להגיע לכך שיהיה מרווח גדול יותר לכל אסיר – מצדי תבטלו את התקן הזה, אך העיקר שנדע שלכל אסיר יש אפשרות לחיות באופן מידתי וסביר.
אמנון כהן: כפי שאמרנו, במקומות אחרים נקבע תקן של 4.5 מטרים לאסיר, או של 6.5 מטרים לאסיר.
אמנון כהן: אנחנו רוצים להגיע לתקן שיאפשר תנאי מחיה סבירים לאסיר, בלי חרקים וכל מיני דברים אחרים שהמשפחות סיפרו לי עליהם.
אמנון כהן: עולה הרבה כסף לעשות הדברה?
אילת טל: כל הזמן אנחנו עושים הדברה.
אמנון כהן: אני מקבל פניות מן הציבור ואני צריך לשאול שאלות.
אמנון כהן: נושא נוסף, אמרו לי שהאסירים רוכשים כרטיסי טלכרט בכלא, הם לא יכולים לקבל אותם מבחוץ, אבל המחיר של הכרטיס גבוה מאוד.
אמנון כהן: האם אי אפשר להוזיל את המחיר?
אמנון כהן: מדובר על אנשים קשי-יום ובמקום מזון הם רוכשים כרטיס טלכרט.
אילת טל: בזמנו נשאלנו כאן כמה שאלות וענינו עליהן.
אילת טל: ראש חטיבת תקון, גברת דבי שגיא, ענתה תשובה.
אילת טל: בין היתר נבדק הנושא הזה עם "בזק".
אילת טל: אני יכולה לוודא שישלחו את התשובות שוב לוועדה.
בני נוה: אשיב לך תשובה פשוטה מאוד.
בני נוה: בימים אלה פרסמנו מכרז למערכת שנקראת "שחף", שתחליף את מערכת הטלפונים הציבוריים של "בזק".
בני נוה: פורסם מכרז לחברות שונות.
בני נוה: התקווה היא שבמכרז הזה נקבל מחיר מוזל יותר.
בני נוה: זה לא יעבוד על טלכרטים.
אמנון כהן: הם משלמים פי עשר.
אמנון כהן: למה לעשוק אותם?
בני נוה: למיטב ידיעתי, מחיר הטלכרט הוא בדיוק כמחירו מחוץ לכלא.
בני נוה: לא ייתכן אחרת.
אריה ביבי: אדוני היושב-ראש, אנחנו יכולים להיצמד לנושא הדיון?
אריה ביבי: יש לנו גם דברים אחרים.
אריה ביבי: אולי נקבע על כך דיון אחר.
אמנון כהן: יש לי פררוגטיבה כיושב-ראש הוועדה להציג שאלות.
אמנון כהן: אני רוצה למצות את העניין הזה, כי לא אביא אותם לכאן שוב ושוב.
אמנון כהן: תוך כדי שיחה על תקן כליאה דיברו אתי גם על מצוקות אחרות וכיושב-ראש הוועדה רציתי לשאול.
אמנון כהן: לא הייתי כמוך בשירות בתי-הסוהר, אני לא מכיר את הכול, אני לומד דברים.
אמנון כהן: האסיר משלם כבר את עונשו לחברה, וימשיך לשלם אותו.
אמנון כהן: הוא נמצא בבית-הסוהר כי כך פסק בית-המשפט, אבל צריך לפחות לאפשר לו לדבר בטלפון מבלי שיידרש לשלם פי עשר עבור השיחה.
אמנון כהן: כדי שמישהו יעשה רווח?
אמנון כהן: מילא אם הכסף היה עובר לקופה של המשטרה ואז המשטרה היתה מקצה לדברים אחרים, היתה משפרת את תנאי האסירים, אז בסדר, אבל הכסף הזה מגיע ל"בזק".
אמנון כהן: אני מקבל את התשובה, אבל אני לא מרפה מהנושא הזה.
אמנון כהן: הטיעון שאמרתם אינו נכון, מאה אחוז לא נכון.
אמנון כהן: לא משלמים כמו עבור טלכרט שנקנה מחוץ לבית-הכלא.
אמנון כהן: המחיר בבית-הכלא מגיע אפילו לפי עשר, וגם פעימות המונה בבית-הסוהר לא זהות לפעימות המונה בחוץ והכסף פשוט מתבזבז.
אילת טל: בזמנו השבנו לוועדה בכתב על כמה שאלות, ובין היתר גם על השאלה הזאת.
אילת טל: אני מבקשת, אם אפשר, להתייחס לדבר שאדוני העלה עכשיו בהקשר לתקן.
אילת טל: אדוני הציג אפשרות שאנחנו נקבע עכשיו תקן אך לא יהיה שחרור מנהלי.
אילת טל: בדקנו את זה.
אילת טל: אין לנו תחזיות קדימה, לפעמים יש שינויים במספר האסירים.
אילת טל: אני יכולה לומר לאדוני שהמצב יהיה פחות או יותר כפי שהיה בתקן הקודם.
אמנון כהן: אמרתם ש-5,000 אסירים ביטחוניים פינו מקום.
אילת טל: דהיינו, יהיה שחרור מנהלי.
אילת טל: הוא לא יהיה מדי יום.
אילת טל: אנחנו מעריכים שהוא יהיה אחת לשבועיים-שלושה.
אמנון כהן: איך היה בשנה הקודמת?
אילת טל: כך היה.
אמנון כהן: כמה אסירים יש בפועל?
בני נוה: יש היום 18,400 אסירים, לא כולל הזרים, שהם לא רלוונטיים.
בני נוה: מתוכם כ-800 אנשים ברגע זה הם מעוכבי שחרור בגלל הביטול, מתוכם 600 פליליים ו-200 ביטחוניים.
בני נוה: זה תמונת המצב נכון לרגע זה.
בני נוה: מרגע שייכנס לתוקף התקן החדש, באופן חד-פעמי נשחרר 800 אנשים ואז נחכה שיגיעו למספר שקבענו, 18,000, וזה ייקח בערך 3 שבועות עד חודש.
בני נוה: מי שיפסיד מזה זה בעיקר אלה ששפוטים לתקופת מאסר קצרה, לדוגמה מי ששפוט לשנה ובדרך כלל מקבל קיצור של 3 שבועות אז הוא בעצם לא ייהנה מה-3 שבועות.
בני נוה: אבל מה שמשמעותי יותר, אלה ששפוטים לתקופה ארוכה, למשל של 8 שנים, אדם שאמור לקבל שחרור מנהלי של חצי שנה – יילך לו חודש מתוך חצי שנה, אבל הוא לא יחכה חצי שנה.
אמנון כהן: בעקבות הצו שנאשר היום אתה אומר ש-800 נמצאים כבר בהליך לשחרור מנהלי מיידי.
אילת טל: אגב, עוד משפט אחד, רק כדי שלא ניפול במשהו שנפלנו בו בעבר.
אילת טל: אני אומרת מראש, היה לנו סיפור – עו"ד עידו בן יצחק בוודאי זוכר – עם הפרסום ברשומות.
אילת טל: עלינו לזכור שיש פער של כמה ימים עד שהצו מפורסם.
יואל הדר: אולי אפשר לקבוע את הצו ליום ראשון, כי נדרשים חתימה ופרסום ברשומות.
יואל הדר: בפעם שעברה היתה לנו בעיה עם זה.
אמנון כהן: אתה יודע מה זה לעבור שבת בבית-הסוהר?
אמנון כהן: המציל נפש אחת ...
אילת טל: במילא ביום שישי אין שחרורים מנהליים.
יואל הדר: אתה יודע מה זה ציפייה בשבת לשחרור ביום ראשון?
אמנון כהן: האסיר לא אוכל, לא מתפלל, לא שום דבר.
אמנון כהן: אפשר להקדים?
אמנון כהן: היום יום שלישי.
אמנון כהן: אולי נעשה את זה ביום חמישי, לכבוד שבת.
בני נוה: לנו זה לא משנה.
בני נוה: כבר הודענו אתמול שצריך להיערך לשחרור המוני.
אמנון כהן: השר חתם כבר.
אמנון כהן: אני רק אשנה את התאריך ואז נאשר את הצו.
בני נוה: השאלה אם זה יפורסם ברשומות.
אמנון כהן: אני לא רוצה להטעות את הציבור.
אמנון כהן: מתי המועד המוקדם ביותר שאפשר לשחרר את האנשים?
אמנון כהן: חבר הכנסת אריה ביבי, רצית להגיד כמה מילים.
אמנון כהן: אם תגיד שאתה תומך נתקדם הלאה.
אריה ביבי: איך אפשר לא להגיד כמה מילים?
אריה ביבי: מה זה תומך?
אריה ביבי: קודם כול, נעשתה כאן איזו עוולה שזה לא "רץ" אוטומטית.
אמנון כהן: אני חדש כאן, אז ביקשתי ודרשתי ככל שאני יכול.
אריה ביבי: אין ספק שכאשר בית-המשפט מכניס אדם לכלא וקוצב את עונשו ואנחנו משנים לו את זה, לכאורה זה לא טוב, אבל בית-המשפט גם קבע בזמנו, נשיא בית-המשפט אהרון ברק אמר שאמנם לוקחים את החירות מן האסיר אבל צריך לתת לו – אדוני היועץ המשפטי?
אמנון כהן: הוא עושה עבודה בשביל הוועדה.
אמנון כהן: אני אשם, ביקשתי ממנו לבדוק משהו לטובת העניין.
יואל הדר: כל הזמן אני עושה עבודה בשביל הוועדה, אדוני, רק שתדע.
עידו בן יצחק: הוועדה עושה כל הזמן עבודה בשביל המשרד לביטחון הפנים.
אמנון כהן: התגייסתי לטובת המשרד לביטחון הפנים.
אמנון כהן: גם הבוקר קיימתי דיון לגבי בקשה של המשרד לביטחון הפנים.
אריה ביבי: השופט אהרון ברק אמר בזמנו, כאשר היה נשיא בית-המשפט העליון, שאמנם לוקחים את חירותו של אדם בכך שעוצרים אותו אבל חייבים לתת לו צלם אנוש.
אריה ביבי: אדוני היושב-ראש, מבחינת מרווח מחיה לאסיר אי אפשר להגיד שאנחנו "העולם השלישי", אנחנו בהחלט מתקדמים, אבל עדיין אנו נמצאים מפגרים אחרי מדינות אחרות.
אריה ביבי: כאשר הייתי נציב שירות בתי-הסוהר מרווח המחיה היה 2.2 מטרים לאסיר, ואז בנינו את כלא "צלמון" ואת כלא "חרמון" והגדלנו את "נפחה", הגדלנו כמעט את כל המתקנים וכאשר עזבתי הגענו למרווח מחיה של 2.7 מטר לאסיר.
אריה ביבי: עזבתי בשנת 1997, אך אותה מצבת קיימת עד היום.
רחלה אראל: היום זה 2.7 מטרים לאסיר.
בני נוה: עלינו ל-3.1 מטרים לאסיר.
אריה ביבי: אני מברך על כך.
אריה ביבי: זה לא במצב שתיארת, שאין מקום למיטה, אבל עדיין לא סביר שאסירים יחיו כך.
אריה ביבי: שירות בתי-הסוהר הוא לא רק שירות של חומות ברזל ומלט.
אריה ביבי: הוא צריך גם לתת תקווה ושיקום.
אריה ביבי: האסירים שמקבלים שחרור מנהלי, עם כל הכבוד, שמעתי כאן דיבור על שחרור מנהלי כאילו נותנים לארכי-רוצח להשתחרר מיידית.
אריה ביבי: זה לא נכון.
אריה ביבי: נותנים שחרור מנהלי למי שנמצאים כבר בסוף המעצר שלהם, לאדם שהוועדה אומרת שפחות או יותר השתקם.
אריה ביבי: לא נותנים שחרור מנהלי לכל אחד.
אריה ביבי: לכן רציתי לתקן אותך.
אילת טל: זה לא נכון.
אילת טל: שחרור מנהלי הוא דבר גורף.
אילת טל: הוא לא ניתן באופן פרטני.
אילת טל: כאשר יש שחרור מנהלי כל אחד יכול להיכלל בו.
אריה ביבי: בכל זאת יש אנשים שכאשר הוועדה אומרת לא, כי הם מסוכנים לחברה, עדיין אפשר לעצור את השחרור שלהם.
אילת טל: זה לא נכון, הם עדיין מקבלים שחרור מנהלי.
אילת טל: זה בדיוק ההבדל שציינתי.
אריה ביבי: בסדר, אבל זה סוף תקופת המאסר שלהם, לזה אני מתכוון.
אריה ביבי: יחד עם זה שאנחנו ממליצים עכשיו על שחרורים מנהליים, ואני בעד, יש לתת תקציבים לשירות בתי-הסוהר שיתחילו לבנות בתי-סוהר.
אריה ביבי: יש בתי-סוהר כמו "דמון", כמו "כרמל", כמו "אשמורת" – נכון ש"אשמורת" היום לא פועל כבית-סוהר אבל בכל זאת הוא שייך לשירות בתי-הסוהר ויש שם מקום – אפשר להרוס אותם ולבנות בתי-סוהר.
אמנון כהן: אני מרים את הכפפה.
אמנון כהן: אנחנו נדון בנושא הזה.
אריה ביבי: צריך להגיד למשרד האוצר שכאשר משחררים בשחרור מנהלי זה חוסך כסף למשרד האוצר.
אריה ביבי: שאת הכסף הזה יתנו על מנת להקים בתי-סוהר.
אמנון כהן: ביקשתי מהמשרד לביטחון הפנים להיענות לבקשת הוועדה להקטין את המצבת בבתי-הסוהר, למרות שנאמר כאן שייכנסו לבדיקות.
אמנון כהן: אנחנו חוששים מאוד שתקן הכליאה הנוכחי יישאר כפי שהוא ולא יאפשר לשחרר אסירים, למרות ששמענו כאן שמשחררים 800 אסירים באופן מיידי ולאחר מכן יהיה שחרור מדי 3-4 שבועות.
אמנון כהן: אנחנו מבקשים, אם אפשר, להוריד את זה ל-1,000.
יואל הדר: אדוני, אתה יודע שאנחנו תמיד שמחים להיעתר לבקשה של יושב-ראש הוועדה ומנסים ככל יכולתנו.
יואל הדר: לא תמיד הדבר אפשרי אבל אנחנו מנסים.
יואל הדר: לשם כך בעצם אנחנו נמצאים כאן היום, לבקשתו של יושב-ראש הוועדה, כי המשרד בעצם החליט לא להאריך את הצו.
יואל הדר: מכיוון שיושב-ראש הוועדה ביקש אז השר החליט להביא תקן מסוים.
יואל הדר: ככלל, שחרור מנהלי מנוגד לתפיסה שאסיר צריך לרצות את עונשו.
אמנון כהן: תן לו תנאיי מחיה סבירים.
אמנון כהן: אל תכניס אותי לזה.
אמנון כהן: תגיד לי עכשיו את המספר.
אמנון כהן: תן לי להקטין את המספר ב-1,000 אסירים כדי שיהיה יותר מקום בבתי-הסוהר.
אמנון כהן: אתם תבדקו, אתם תבחרו, אתם תחליטו מי.
יואל הדר: בשחרור מנהלי אין בחינה אלא השחרור אוטומטי.
אמנון כהן: 1,000 זה בסדר?
אמנון כהן: מר מאיר בינג, תעזור לי.
אמנון כהן: כל הזמן אני עוזר לך.
אמנון כהן: פעם אחת תעזור לי.
מאיר בינג: לא בסדר להגיד את זה.
מאיר בינג: אני עוזר לך פעמים רבות.
אמנון כהן: אתה בסדר, אבל גם כאן תעזור לי.
יואל הדר: אדוני, עדיין לא אמרתי לא.
יואל הדר: אנחנו כל הזמן עושים בחינה מחודשת של העניין הזה ובשלב זה החלטנו לא, ואנחנו נמצאים כאן לבקשת יושב-ראש הוועדה.
יואל הדר: אדוני ביקש שני דברים.
יואל הדר: ראשית, אדוני ביקש שזה לא יהיה ביום ראשון הבא אלא ביום חמישי הקרוב.
יואל הדר: אני סבור שנצליח להיעתר לבקשה, ובלבד שנעשה את זה עכשיו.
יואל הדר: כלומר, עלינו להחתים את השר, לרוץ ולפרסם את זה.
אמנון כהן: זאת מצווה, 800 אנשים יברכו אותך.
דב חנין: כבר עשית לנו את השבת.
יואל הדר: באשר למספר האסירים, מאחר והדיונים האלה חוזרים ונשנים, אם אדוני סבור שיש מקום לקבוע תקן כליאה קבוע יותר ופחות להביא אותנו לכאן לדיונים בנושאים הללו אז אני מציע שניעתר במידה מסוימת לבקשה של אדוני – זה לא סחר אלא מכיוון שאדוני ביקש את זה – ונוריד את המספר.
יואל הדר: אני מציע שהתקן יהיה לשנה, כפי שהיה בזמנו, כדי שלא נצטרך כל פעם לחזור לכאן לדיונים נוספים.
יואל הדר: אני לא בטוח שאדוני רוצה דיון מדי חצי שנה כי יקרה שוב מה שכבר קרה בעבר.
אמנון כהן: אם תוריד 1,000 – כן.
אמנון כהן: לבקשה לגבי משך התקופה אני יכול להיענות.
יואל הדר: אני מציע שנוריד את זה ל-17,700.
יואל הדר: לא סתם אני אומר את המספר הזה, כי ערכנו בדיקות מסוימות.
יואל הדר: ולא שהמשרד רצה, המשרד רצה מספר אחר.
יואל הדר: אנחנו מורידים כאן כמעט 500.
אמנון כהן: אני מקבל.
אמנון כהן: אני לא רוצה סחר מכר.
אמנון כהן: כאן זה לא שוק.
אמנון כהן: זה מה שאתה יכול, 17,700?
יואל הדר: לא קיבלתי אישור מאף אחד.
יואל הדר: השחרור לא יהיה רק פעם בשנה, ברור.
אמנון כהן: אז תקבלו את זה לשנה.
אמנון כהן: אני מבקש שחברי הוועדה יאשרו את הצו לשנה, החל מיום חמישי הקרוב.
יואל הדר: אדוני העלה טענה לגבי תנאיי המחיה.
יואל הדר: יש מגמה שמקדם השר בני בגין, שמקים ועדה.
יואל הדר: הוא רוצה להקים את הוועדה בהחלטת ממשלה ולכן זה ממתין בינתיים.
יואל הדר: הוא מבקש להקים ועדה שתבדוק, בין היתר, את נושא חומרת הענישה באופן כללי, משהו שמקביל להבניית שיקול הדעת השיפוטי, ובנוסף את נושא תנאיי המחיה.
יואל הדר: בראש הוועדה אמורה לעמוד שופטת בית-המשפט העליון דליה דורנר.
יואל הדר: זה אולי ייתן מענה מסוים.
אמנון כהן: כתוצאה מכך שהקטנו עכשיו את המספר, במקום 800 ישתחררו קצת יותר אסירים?
בני נוה: לא.
בני נוה: ישתחררו 800 אסירים.
בני נוה: יש כללים, כל אחד קצוב לו לפי זמן המאסר שלו.
אמנון כהן: אז 800 ישתחררו עכשיו בכל מקרה, אבל מכיוון שהקטנו את המספר אז תדירות השחרורים תהיה גבוהה יותר.
בני נוה: ייתכן שיהיה עיכוב של יומיים-שלושה לכל היותר.
עידו בן יצחק: צו בתי-הסוהר (שחרור מנהלי) (קביעת תקן כליאה), התשע"א-2011 סעיף 1 "תקן הכליאה בכלל בתי-הסוהר הוא 17,700 מקומות כליאה.
עידו בן יצחק: סעיף 2 תוקפו של צו זה מיום 4 באוגוסט 2011 ועד ליום 3 באוגוסט 2012.
דב חנין: אני מציע בכל זאת לשקול אפשרות של בקרה שלנו, אולי לקיים דיון בעוד חצי שנה.
אמנון כהן: דיון נערוך כאן, אבל לא נצטרך לגעת בצו.
אריה ביבי: הם יכולים לשלוח לנו נתונים על כמה אסירים יש להם, וזהו.
אמנון כהן: אני מקבל את בקשתו של חבר הכנסת דב חנין.
אמנון כהן: נערוך דיונים גם לגבי תקציב נוסף לבניית בתי-סוהר ושיפור תנאים בבתי-הסוהר הקיימים.
אמנון כהן: יד ביד נקדם אפשרות לתת מחיה טובה יותר לאותם אנשים, ביחד עם השופטת דורנר.
אמנון כהן: התחלתי לקדם גם הצעת חוק שאני הגשתי.
אמנון כהן: נעשה את זה ככל האפשר בתיאום.
אמנון כהן: אבל גם איענה לבקשה שמייד עם החזרה למושב הכנסת נערוך כאן דיון ואז תעדכנו אותנו היכן זה עומד, מה המספר, מה צריך לשפר, ואת הצו אפשר גם לחדש.
אמנון כהן: אולי אחרי תקופה מסוימת נבקש לחדש את הצו כי התנאי השתנו.
אמנון כהן: אנחנו לקראת ספטמבר, שאז יכולים להיות אירועים ועשוי להיות עומס גדול מאוד על בתי-הסוהר.
יואל הדר: העומס לא משנה כאן.
יואל הדר: להיפך, קבענו מספר נמוך אז העומס ימשיך את הדבר הזה.
ישי שרון: בקרוב יפורסם גם דוח הסנגוריה הציבורית בדבר תנאי הכליאה ואנחנו נשמח להשתלב בדיונים בוועדה.
אמנון כהן: אתם תשתתפו וגם תעלו רעיונות.
אמנון כהן: מי בעד הצו כפי שקרא היועץ המשפטי של הוועדה?
אמנון כהן: הצבעה בעד צו בתי-הסוהר (שחרור מנהלי) (קביעת תקן כליאה), התשע"א-2011, כפי שהוקרא – 3 נגד – אין נמנעים – אין הצו נתקבל.
אמנון כהן: הצו אושר פה אחד.
אמנון כהן: הוא ייכנס לתוקפו ביום חמישי הקרוב, בעזרת-השם.
אמנון כהן: תעשו את מרב המאמצים לקראת שבת.
אמנון כהן: לגבי שאר הדברים עוד נצטרך לשבת ולדון.
אמנון כהן: צהריים טובים.
אמנון כהן: אני פותח את ישיבת ועדת הפנים והגנת הסביבה.
אמנון כהן: אנחנו רוצים להוציא חוק טוב מכאן.
אמנון כהן: לתומי חשבתי קודם בבוקר שהכל תואם, כי באמת ישבו ימים כלילות ואתמול מאוחר בלילה גם שלחו לי את החומר, את התיקונים הסופיים.
אמנון כהן: אנחנו נשמעים ורוצים להוציא חוק טוב, לכן, חברת הכנסת פאינה קירשנבאום, חברת כנסת בכירה בוועדה, רוצה להגיד את ההסתייגות שלה והיא הולכת וחוזרת להצבעות אחר כך.
אמנון כהן: מה את רוצה להגיד?
אמנון כהן: את תיאמת את זה עם השר לביטחון פנים?
פניה קירשנבאום: אני חייבת לציין שהחוק הזה הוא חשוב, ואני אמרתי את זה קודם.
פניה קירשנבאום: הוא חשוב גם כי השיטור העירוני כבר רץ בערים ואין ספק שזה פרויקט.
פניה קירשנבאום: נכון שהוא התחיל ב-13 ערים, אבל זה חוק שבא באיזה שהוא מקום לתת מענה לצורך שכבר קיים בשטח.
פניה קירשנבאום: אבל מכיוון שאצלנו הרבה פעמים אנחנו רצים לפני העגלה, מה שקורה---
אמנון כהן: לא, העגלה כבר רצה.
אמנון כהן: אנחנו לא לפני העגלה.
פניה קירשנבאום: אוקי, אז העגלה רצה לפני והחוק מזדנב שם באיזה שהוא מקום.
פניה קירשנבאום: אני לא יודעת, באמת, אני לא כותבת חוקים ויש פה יועצת משפטית, אני אגיד את ההסתייגות שלי לאיזה נושא.
פניה קירשנבאום: החוק הזה מתייחס לביטוח של פקחים במידה שהם פוגעים במישהו, או נעשה שם שימוש בכוח יתר, אז למי שנפגע בצד שלישי יש ביטוח נגד הפקחים, ולפקחים עצמם, אם קורה משהו, הם יוצאים לסיור, עם שוטר או בלי שוטר---
אמנון כהן: דיברנו על זה בדיון בוועדה.
אמנון כהן: דיברתי על זה שלא תהיה איפה ואיפה לגבי אותו פקח, שאנחנו שולחים אותו היום ומרחיבים את הסמכויות שלו ונמצאים לפעמים באותה ניידת גם שוטר וגם פקח.
אמנון כהן: כתוצאה מהפעילות הזאת, שאנחנו מרחיבים את הסמכויות שלהם, נגיד חס וחלילה, עד שקורה, אנחנו מתעוררים מאוחר מדי, והתדיינו גם בחדר שלי כמה פעמים על זה ואמרתי שלא תהיה איפה ואיפה, שנעשה איזה שהוא... אני לא יכול להצמיד את כל הנושא הזה כמו השוטר, אבל אמרתי ביטוח עודף, ביטוח שיקיף את אותו איש, אותו פקח, משפחתו, מה יהיה חס וחלילה כאשר שניהם נפגעים והוא בסטטוס א' והשני בסטטוס ב'.
זאב בילסקי: היושב ראש, יש הבדל שמים וארץ בין השוטר לבין הפקח.
זאב בילסקי: מי שמבטח את הפקח, לפי החוק הזה, זו העירייה בכלל, ואחר כך כשיעשו לו מה שעשו לשוטרים הנוקמים, תאמין לי, אף אחד לא יעזור לו, הוא יילך לראש העיר, שגם הוא אין לו סמכויות, לכן אתה מפקיר את האנשים האלה.
זאב בילסקי: לפחות שתדע את זה.
זאב בילסקי: היא צודקת במאה אחוז.
זאב בילסקי: יהיו לך שני אנשים עם שני סוגי ביטוח, אחד שוטר ואחד פקח עירוני.
זאב בילסקי: היו"ר אמנון כהן: ידוע לנו.
זאב בילסקי: מה את מציעה?
פניה קירשנבאום: הדבר האידיאלי, הייתי רוצה, כדי שלא נמצא אותם גם כחלק מהאוהלים באיזה שהוא שלב, זה להשוות אותם, להשוות את התנאים, אבל אני מבינה שלמשטרה יש התנגדות לזה.
אמנון כהן: כבוד חברת הכנסת המכובדת, אני מאוד רציתי את זה, ביקשתי מהשר לטפל מול האוצר, כי מדובר בכספים, גם על הרשות המקומית אי אפשר להטיל כל פעם גזרות חדשות, לכן כרגע אם תלכי תשכנעי את השר שיביא לתוצאה הזאת, אני מאוד מאוד אשמח, כי הסוגיה עלתה, רצינו שזה יהיה אותו דבר, אין הבדל מבחינתנו בין דם לדם.
אמנון כהן: אני מקצין בכוונה, אני לוקח כבר את הגרוע ביותר, לכן אמרתי 'תשווה', אתה נותן לו סמכות, הוא כמו שוטר?
אמנון כהן: תן לו גם את הביטוח הזה, שאם הוא חס וחלילה נפגע, אותו דין יהיה לגביו.
אמנון כהן: אומרים שיש קושי, אז אני מבקש, יש לך גם בסיעה מלה גדולה וחזקה, ואני גם מוכן לסייע, כסיעה שלי, כי שר הפנים הוא מהסיעה שלי, אני מוכן לסייע גם בנושא הזה, לא להשאיר אותך לבד.
אמנון כהן: בואי, תתחילי, תעשי עבודה, תעשי מהלך.
יעקב אדרי: אנחנו מיותרים, אני מבין.
אמנון כהן: לא, הנושא הזה מאוד חשוב.
פניה קירשנבאום: אבל אז אנחנו לא נגמור את זה היום, מכיוון ש---
אמנון כהן: כל מה שתחליטי, אני מוכן.
פניה קירשנבאום: למה לא נגמור את זה היום?
פניה קירשנבאום: כי תמיד נגיע לחור שבגרוש.
פניה קירשנבאום: הסיפור הזה הוא כולו כמה כסף, זה אומר שאו שביטחון פנים יצטרך לפנות לאוצר ולקבל לזה תקצוב, או משרד הפנים.
אמנון כהן: מה את מציעה עכשיו?
אמנון כהן: לסיים, או לא לסיים?
אמנון כהן: אפשר גם לעבור לזה יותר מאוחר.
אמנון כהן: נעשה חשיבה, או נתקין את זה בתקנות, ששני השרים יתקינו בתקנות, לגבי ביטוח או הצמדה---
פניה קירשנבאום: אני לא יודעת אם אפשר לשים את זה בתקנות.
פניה קירשנבאום: אפשר לשים את זה בתקנות?
אמנון כהן: הכל אפשר, מה שנחליט.
אמנון כהן: אפשר לעשות הכל.
זאב בילסקי: היושב ראש, אתה לא יכול---
אמנון כהן: אני יכול הכל.
אמנון כהן: תתחיל עם זה, אני יכול, עכשיו מה?
זאב בילסקי: תאמין לי, 20 שנה אני מנסה עם המשטרה, לא יכול שום דבר.
אמנון כהן: אבל אני יכול.
זאב בילסקי: אתה גם לא יכול.
אמנון כהן: אני יכול.
זאב בילסקי: תאמין לי שאתה גם לא יכול.
פניה קירשנבאום: לפני שאני הולכת לשר, מה אתם אומרים בנושא של הביטוח של הפקחים?
זאב בילסקי: אתה לא יכול להפוך פקח לשוטר.
יואל הדר: אני ניסיתי להסביר.
יואל הדר: בסופו של דבר אנחנו לא בוחנים מה הם עשו, לא חשוב מה הם עשו בפועל, אם זה אלימות או משהו אחר, מה שחשוב זו התוצאה הסופית, שאם חס וחלילה קורה---
פניה קירשנבאום: נכון, קורה משהו, יש להם פתרון.
יואל הדר: ולכן יש להם אותו דין כמו כל פקח אחר ברשות המקומית.
יואל הדר: זה מה שאני רוצה להגיד.
יואל הדר: כמו פקח אחר, כמו כל עובד עירייה.
יואל הדר: למשל ממונה על הבנייה ומישהו בא ותוקף אותו, אז אם מישהו תוקף אותו וגורם לו נזק, יש לו אותו פיצוי, לכן זה לא משנה---
זאב בילסקי: כן, אבל פה אתה לוקח פקח ונותן לו סמכויות עיכוב.
זאב בילסקי: תסתכל ב-YNET עכשיו, שתי פקחיות הותקפו על ידי אנשים, המשטרה טיפלה בהן.
פניה קירשנבאום: אתה צריך להבין שצד אחד זה כשהוא בא ובודק היתרי בנייה וחריגות בנייה ודברים כאלה, וצד שני כשהסמכויות שלו יותר נרחבות.
פניה קירשנבאום: אלה שני דברים שונים.
יואל הדר: צריך לבדוק איזה נזק נגרם בשבילו צריך ביטוח.
יואל הדר: לא בגלל מה זה קרה, אלא מה שחשוב זה שבסופו של דבר ביטוח נותן לנזק שנגרם, לא בגלל מה שזה נגרם.
יואל הדר: לכן הוא מבוטח.
אמנון כהן: מר יואל הדר, תסתכל רגע.
אמנון כהן: אנחנו כל פעם מדברים ולא פוגעים במטרה.
אמנון כהן: העלינו את זה גם בדיון הקודם, גם בחדר שלי.
אמנון כהן: אנחנו לא יכולים לעשות דבר של הפרדה, אם חס וחלילה היתה פגיעה שגם שוטר וגם פקח באותו אירוע, אנחנו חייבים לתת לבן אדם שנפגע את המענה.
אמנון כהן: אז יש משהו שמירי תגיד עכשיו, שהיא מנסחת, בסעיף 17, כיסוי ביטוחי.
יואל הדר: אם באותו אירוע שני פקחים מאותה רשות מקומית, אז פקח אחד בגלל שהוא במקרה לאלימות יקבל ביטוח ל---
אמנון כהן: כן, כי הוא קיבל הסמכה לזה, השני לא קיבל.
יואל הדר: הוא לא עשה כלום, הוא פשוט היה שם.
יואל הדר: הוא לא עשה כלום.
יואל הדר: אז הוא יקבל ביטוח יותר גבוה, והפקח השני, שהוא לא שייך לזה, יקבל ביטוח יותר נמוך.
יואל הדר: זה גם מה שאתם אומרים, זו גם אפליה, באותה רשות שני פקחים---
זאב בילסקי: הוא צודק מאה אחוז.